Frank Aaen (EL), 2008-04-01:
Der er vel ikke nogen her i Folketinget, der er i tvivl om, at der er et reelt problem, som burde løses, men det er også lige så tydeligt, at regeringen primært har to begrundelser for ikke at hjælpe med at løse problemet:
Den ene er, at man ønsker at genere borgmesteren i København, Ritt Bjerregaard.
Hun må under ingen omstændigheder komme igennem med det løfte, hun gav til sine vælgere, og derfor gør man alt, hvad man kan for at blokere løsninger, der kunne sørge for, at der kom nogle flere billige boliger i København.
Nu er det jo ikke, fordi jeg altid er helt forelsket i Ritt Bjerregaard, men jeg synes, det er helt uantageligt, at et reelt problem, der skal løses, og som er til stor skade for mange mennesker, ikke bliver løst, fordi man af politiske grunde ønsker at uddele et nederlag til borgmesteren i landets største by.
Den anden ting er, at man af rent ideologiske grunde ikke ønsker, at kommunerne aktivt må deltage på det her område.
De muligheder, der tidligere i historien har været, for, at kommunerne kunne gå ind og løse boligsociale problemer direkte og ikke indirekte - de muligheder, vi ser andre steder i verden, hvor man i de store byer lader kommunen spille en aktiv rolle - ønsker man af ideologiske grunde ikke at åbne op for i København, Århus og Aalborg og andre byer, der måtte have brug for hjælp til løsning af problemet.
Det er ren ideologi på samme måde, som da man vedtog kommunalreformen, hvorefter regionerne overhovedet ikke må lave noget, der har noget at gøre med andet end det meget snævre at drive offentlige institutioner.
De må ikke lave andre former for virksomhed, hvad man ellers tidligere måtte, og hvor man kunne bidrage på en fornuftig måde til at løse problemer i samfundet.
Det har man frataget regionerne muligheden for, og man ønsker altså også at begrænse kommunernes muligheder.
Så vil jeg sige, at vi altså også står over for en regering, som har været med til at gøre problemerne værre forstået på den måde, at regeringen har haft en skattepolitik med skattestoppet - det vil sige, at man har været med til at sikre, at de, der boede i en ejerbolig, tjente uhyrlige summer på værdistigninger på grund af skattenedsættelsen, der reelt er gennemført.
Det gør, at det er blevet endnu sværere for unge familier at komme ind i en ejerbolig, og det er med til at gøre, at hele boligmarkedet er blevet jobbet op.
Det er altså et problem, som man aktivt har været med til at gøre værre, og så vil man ikke give kommunerne mulighed for at løse problemstillingen.
Så vil jeg sige, at det jo i virkeligheden er et sølle forslag, vi behandler i dag.
At en kommune skal sælge jord til under markedspris, går vi med til, fordi det er en mulighed for at kunne løse nogle problemer, men vi synes jo, at kommunerne i langt højere grad skulle gå aktivt ind i problemstillingen.
Det var for mig det bedste, og det står også lige nævnt i forslaget, at man udlejer jorden billigt, så vi undgår, at den jord, som kommunerne stadig væk har, ikke bare bliver endnu et instrument til jordspekulation.
Så vil jeg bare til sidst sige - for det kan jeg ikke undlade, selv om det er lidt drilsk også over for Socialdemokratiet - at det var torskedumt, da et flertal i Københavns Kommune vedtog at sælge ud af de kommunale ejendomme.
Sikke en mulighed man i dag ville have haft for at kunne løse de boligsociale problemer, hvis man havde beholdt den meget store boligmasse, det i virkeligheden var, i stedet for at den blev til andelsboliger, som siden er steget dramatisk i værdi, og som dermed altså heller ikke længere er en mulighed for folk med lave indkomster at komme ind i.
Det er en af de historiske fejl, der er lavet.
Jeg ved ikke, om vi kan løse op for det en anden gang - det kunne der i hvert fald være brug for.